三山送樓幹
作者：陳宓
朝代：宋

paragraphs: 九仙山頭二月春，百花璀璀凝芳辰。
看花未省並驄馬，酌酒况復違佳人。
人人家在赤城裏，五百大士疑前身。
襟懷喜作冰玉相，耳目不染聲色塵。
鯨呿鰲擲擅文傑，撐腹萬卷筆有神。
妙齡卓冠蘭宮士，便合褰裳要路津。
玉堂三事久虛職，憲幕兩載留南閩。
平生避名如避寇，諸公詎肯遺奇珍。
顯親急欲賁泉壤，襆被路馬趨嚴宸。
囊中之方久不試，小試疲瘵蘇斯民。
自慙草木非君味，傾蓋一見情何親。
金篦時爲發膜翳，淡交耐久如荀陳。
懸知後會近可卜，暫時分披仍逡巡。
丈夫萬里耿相望，所要守道全其真。
準擬千鍾澆此恨，却恐爛醉污車茵。